llum, il-Kummissjoni ppreżentat l-aġġornamenti dwar il-progress li sar mill-Albanija u mill-Maċedonja ta' Fuq biex ikomplu jindirizzaw ir-riformi relatati mal-istat tad-dritt, b'mod partikolari fl-oqsma stabbiliti mill-Kunsill f'Ġunju 2018. Iż-żewġ pajjiżi komplew jagħtu riżultati tanġibbli u sostenibbli u għalhekk ir-rakkomandazzjoni tal-Kummissjoni biex jinfetħu n-negozjati tal-adeżjoni mal-Albanija u mal-Maċedonja ta' Fuq għadha valida. Hekk kif ġew ippreżentati r-rapporti l-Kummissarju għall-Viċinat u t-Tkabbir Olivér Várhelyi kkummenta: “Wara li fi Frar ġiet adottata l-metodoloġija riveduta għall-proċess tal-adeżjoni, illum qed nippreżentaw l-aġġornamenti tagħna dwar l-Albanija u l-Maċedonja ta' Fuq. “Dawn juru li l-pajjiżi intensifikaw il-ħidma tagħhom u taw aktar riżultati tanġibbli u sostenibbli fl-oqsma ewlenin identifikati fil-Konklużjonijiet tal-Kunsill ta' Ġunju 2018. Il-Kummissjoni ssostni bil-qawwa r-rakkomandazzjonijiet tagħha biex jinfetħu n-negozjati ta' adeżjoni mal-Albanija u mal-Maċedonja ta' Fuq u nittama li fil-ġimgħat li ġejjin l-Istati Membri jieħdu deċiżjoni favur dan”. 2020 – ħidma fuq tliet aspetti Il-Balkani tal-Punent huma prijorità għall-Kummissjoni, li fl-2020 qed issegwi approċċ fuq tliet aspetti. Fil-5 ta' Frar, il-Kummissjoni stabbiliet il-proposta tagħha biex tmexxi 'l quddiem il-proċess ta' adeżjoni mal-UE billi tirrendih aktar kredibbli, dinamiku u prevedibbli u b'orjentament politiku aktar b'saħħtu. B'mod parallel, il-Kummissjoni ssostni bil-qawwa r-rakkomandazzjonijiet tagħha biex jinfetħu n-negozjati ta' adeżjoni mal-Albanija u mal-Maċedonja ta' Fuq, hekk kif it-tnejn qed ikomplu jiksbu riżultati fir-riformi. It-tielet, bi tħejjija għas-Summit bejn l-UE u l-Balkani tal-Punent f'Zagreb fis-6 u s-7 ta' Mejju, il-Kummissjoni se tressaq pjan ta' żvilupp ekonomiku u ta' investiment għar-reġjun. Fl-aġġornamenti tal-lum, il-Kummissjoni tiddeskrivi b'mod fattwali u oġġettiv il-progress taż-żewġ pajjiżi minn Ġunju 2018 sal-lum fil-oqsma enfasizzati mill-Kunsill. Fil-każ tal-Albanija, l-aġġornament jiddeskrivi l-progress li sar fl-implimentazzjoni tar-riforma tal-ġustizzja u l-proċess ta' skrutinju tal-imħallfin u l-prosekuturi, kif ukoll ir-rekord stabbilit fil-ġlieda kontra l-korruzzjoni u l-kriminalità organizzata, inkluż f'dak li jirrigwarda l-kultivazzjoni tal-kannabis u t-traffikar tal-hard drugs. Huwa jindika wkoll kwistjonijiet rilevanti oħra, bħall-qbil dwar it-triq 'il quddiem għar-riforma elettorali u l-isforzi biex jiġu indirizzati talbiet għall-ażil bla bażi. Fil-każ tal-Maċedonja ta' Fuq, l-aġġornament ikopri l-passi sinifikanti li ttieħdu biex tissaħħaħ l-indipendenza tal-ġudikatura, inkluż l-adozzjoni reċenti tal-liġi riveduta dwar l-Uffiċċju tal-Prosekutur Pubbliku. Huwa juri titjib fil-ġlieda kontra l-korruzzjoni u l-kriminalità organizzata kif ukoll progress fir-riforma tas-servizzi tal-intelligence u l-amministrazzjoni pubblika. Sfond F'April 2018, il-Kummissjoni Ewropea rrakkomandat li jinfetħu n-negozjati ta' adeżjoni mal-Albanija u mal-Maċedonja ta' Fuq. F'Ġunju 2018, il-Kunsill irrikonoxxa l-progress u stabbilixxa l-perkors biex jinfetħu n-negozjati għall-adeżjoni, skont il-progress li jkun sar f'ċerti oqsma ewlenin. Wara aktar rakkomandazzjonijiet pożittivi mill-Kummissjoni f'Mejju 2019, il-Kunsill ippospona d-deċiżjoni tiegħu għal Ġunju u mbagħad għal Ottubru 2019 qabel ma ddeċieda li jerġa' lura għall-kwistjoni tat-tkabbir qabel is-Summit ta' Zagreb f'Mejju 2020. F'Marzu 2020 il-Kunsill Affarijiet Ġenerali mistenni jiddiskuti t-triq 'il quddiem għall-politika tat-tkabbir, abbażi tal-metodoloġija riveduta, kif ukoll il-progress li sar mill-Maċedonja ta' Fuq u mill-Albanija, bil-ħsieb li jinfetħu t-taħditiet dwar l-adeżjoni. Fir-rebbiegħa l-Kummissjoni Ewropea se tippreżenta valutazzjoni aktar dettaljata tal-qagħda ġenerali tas-sitwazzjoni fiż-żewġ pajjiżi fil-pakkett annwali tagħha dwar it-tkabbir. Għal aktar informazzjoni Aġġornament dwar l-Albanija Aġġornament dwar il-Maċedonja ta' Fuq Stqarrija għall-istampa: Proċess ta' adeżjoni mal-UE aktar kredibbli, dinamiku, prevedibbli u politiku - il-Kummissjoni tressaq il-proposti tagħha Infografika: Il-perkors Ewropew tal-Albanija Infografika: Il-perkors Ewropew tal-Maċedonja ta' Fuq Sit web: Delegazzjoni tal-Unjoni Ewropea fl-Albanija Sit web: Delegazzjoni tal-Unjoni Ewropea fil-Maċedonja ta' Fuq